section_heading: Arrows (1978. – 1990.)
paragraph_text: Prvi Arrowsov vozač trebao je biti Šveđanin Gunnar Nilsson, no on iako je potpisao ugovor nikad nije sjeo u Arrowsov bolid, zbog toga što mu je iste godine otkriven rak testisa zbog kojeg je kasnije i preminuo. Talijan Riccardo Patrese bio je sljedeći izbor, koji se pokazao kao pun pogodak. Patrese je u razdoblju od 1978. do 1981. ostvario 4 podija, a na VN SAD-a 1981. donio je momčadi jedini pole position, te vodio sve do 33. kruga kada je odustao zbog mehaničkih problema. Na VN San Marina 1985., Belgijac Thierry Boutsen bio je nadomak prve pobjede za Arrows. Utrku je završio na trećem mjestu, no pobjednik Alain Prost je diskvalificiran zbog ilegalnog bolida. Sumnjalo se i na ilegalnost bolida Elija de Angelisa, ali je Talijan kasnije postao konačni pobjednik. Britanac Derek Warwick i Amerikanac Eddie Cheever bili su Arrowsovi vozači od 1987. do 1989., a upravo je 1988. najbolja sezona u povijesti Arrowsa, gdje je dvojac osvojio 23 boda, te završio na 5. mjestu u poretku konstruktora.